Beslutning [1]

om betydningen af direkte udenlandske investeringer i AVS-landene

Den Blandede Parlamentariske Forsamling AVS-EU,

- der afholder møde i Kigali (Rwanda) den 19.- 22. november 2007,

- der henviser til forretningsordenens artikel 17, stk. 1,

- der henviser til målene i AVS-EU-partnerskabsaftalen [2], som undertegnedes i Cotonou den 23. juni 2000, med hensyn til investering, støtte til udvikling af den private sektor og handel,

- der henviser til De Forenede Nationers Konference om Handel og Udviklings (UNCTAD's) rapporter om investeringer i verden (2005/2006) og organisationens rapport om den økonomiske udvikling i Afrika: "Rethinking of the Role of Investment (2006)",

- der henviser til De Forenede Nationers Organisation for Industriel Udviklings (UNIDO's) rapport "Africa Foreign Investor Survey" fra 2005 og 2006,

- der henviser til Cape Town-erklæringen om fremtidige forhandlinger om nye handelsordninger fra 21. marts 2002,

- der henviser til udviklingsmålene i FN's millenniumerklæring (2000) og forpligtelsen til at udrydde fattigdom,

- der henviser til de forpligtelser, som det internationale samfund påtog sig på FN's konference om udviklingsfinansiering (Monterrey, 2002), navnlig med hensyn til at mobilisere internationale ressourcer og øge nettostrømmen af finansielle ressourcer og teknisk udviklingssamarbejde, bl.a. for at opfylde millenniumudviklingsmålene,

- der henviser til betænkning fra Udvalget om Økonomisk Udvikling, Finanser og Handel (AVS-EU/100.126/07/endel.),

A. der henviser til, at direkte udenlandske investeringer spiller en vigtig rolle i udviklingsprocessen i modtagerlandene, især da de stiller både kapital og teknologi og dermed kvalifikationer, knowhow og markedsadgang til rådighed, hvilket er med til at skabe en mere effektiv ressourceanvendelse og højere produktivitet,

B. der henviser til, at den private kapitalstrøm til udviklingslandene er steget i de senere år, og at deres betydning som finansieringskilde stiger støt og svarer til den statslige udviklingsbistand (ODA),

C. der henviser til, at direkte udenlandske investeringer fremmer væksten ved at inddrage nye input og teknologier i produktionsprocessen i modtagerlandet, og at de kan forbedre forsyningskapaciteten i AVS-landene og være med til at skabe et dynamisk samspil mellem investering og eksport, som kan hjælpe disse lande med at nå deres mål for økonomisk vækst og udvikling, herunder millenniumudviklingsmålene,

D. der mener, at direkte udenlandske investeringer kan spille en vigtig rolle i forbindelse med omformningen af de afrikanske økonomier, men at effekten afhænger af kvaliteten og ikke kvantiteten; understreger desuden, at udfordringen i forbindelserne mellem EU og Afrika ligger i kritisk at overveje, hvordan man kan tiltrække og regulere den type direkte udenlandske investeringer, der fremmer ligelig vækst og skaber beskæftigelse samt støtter og forbedrer den lokale industri,

E. der er bevidst om barriererne for direkte udenlandske investeringer, som er meget forskellige AVS-regionerne imellem og internt i regionerne, herunder bl.a. grundlæggende spørgsmål om forvaltning, juridiske rammer og erhvervsklima, institutionernes styrke, graden af den finansielle formidling og lokale faktorer som f.eks. transport og infrastruktur, uddannelse, adgang til kvalificeret arbejdskraft og sundhed,

F. der henviser til, at de fleste AVS-økonomier har gennemført lovgivning, som rummer en lang række garantier og muligheder for udenlandske investorer, herunder mere lempelige restriktioner for ejerskab af jord og fast ejendom og mere lempelige restriktioner for udenlandsk valuta, hvorved de udenlandske investorer garanteres ret til at sende kapital og udbytte tilbage til deres hjemlande,

G. der henviser til, at mange AVS-økonomier har vedtaget lovgivning, som giver udenlandske investorer mulighed for at deltage i privatiseringsprogrammer og giver store skattefordele,

H. der henviser til, at AVS-landene har indgået 210 bilaterale investeringstraktater (BITS) med EU-medlemsstater og i stigende omfang indgår sådanne traktater med andre udviklingslande,

I. der henviser til, at adgangen til supplerende finansielle ressourcer, herunder flere direkte udenlandske investeringer og handelsmuligheder, er af stor betydning for den økonomiske og sociale stabilitet og den bæredygtige udvikling i AVS-landene,

Betydningen af direkte udenlandske investeringer

1. mener, at de direkte udenlandske investeringer har fået en fremtrædende rolle at spille i strategien for økonomisk fornyelse som følge af de utilstrækkelige ressourcer til finansiering af den langsigtede udvikling og den kendsgerning, at det bliver stadig vanskeligere at nå millenniumudviklingsmålene inden 2015;

2. understreger behovet for at hjælpe AVS-landene med at tiltrække større udenlandske direkte investeringsstrømme og overførsler af egnet teknologi med henblik på at forbedre deres udvikling og konkurrenceevne;

3. mener, at de politikker, der skal tiltrække direkte udenlandske investeringer, bør tages op til fornyet overvejelse, og at cost-benefit-perspektivet absolut bør tages i betragtning, herunder miljøforringelse samt sociale problemer og medvirken til opfyldelsen af den nationale økonomis bæredygtige udviklingsmål;

Erhvervsmiljø

4. bekræfter, at AVS-landene bærer det primære ansvar for deres udvikling, og at det nationale ejerskab af udviklingsindsatsen, herunder vedvarende makroøkonomisk stabilitet og et bæredygtigt erhvervsmiljø, er af altafgørende betydning;

5. understreger den centrale betydning, som lokale faktorer såsom økonomisk og social infrastruktur, erhvervsklima, lokale markedsforhold, adgang til ressourcer, proaktive investeringsfremmende initiativer og formueadgang har for beslutningerne om at investere i et modtagerland;

6. glæder sig over den øgede opmærksomhed omkring styrkelsen af forvaltningen og en større gennemsigtighed med henblik på at sikre, at fordelene kommer de fattige til gode;

7. understreger, at mange AVS-lande fortsat har brug for et kraftigt skub fremad i form af offentlige investeringer for at kompensere for regionernes høje transportomkostninger, de generelt små markeder, de lavproduktive landbrug, de dårlige klimatiske forhold for landbruget, de høje sygdomsomkostninger og den langsomme udbredelse af udenlandsk teknologi;

Fremme af direkte udenlandske investeringer fra Europa

8. er klar over, at modtagerlandenes tilskyndelsesfaktorer — pull-faktorerne — og det regionale samarbejde kan bibringe større finansiel stabilitet, øget politisk samordning, bedre infrastrukturplanlægning og et mere dynamisk mønster for den industrielle udvikling, som kan hjælpe med at skabe et mere favorabelt investeringsklima for såvel indenlandske som udenlandske firmaer;

9. opfordrer AVS-landene til gradvist at uddybe deres respektive regionale integrationsinitiativer og arbejdsfordeling;

10. understreger den afgørende betydning af hjemlandenes tilskyndelsesfaktorer — push-faktorerne — der bl.a. omfatter markeds- og handelsforhold, erhvervsforhold og indenrigspolitiske retningslinjer;

11. opfordrer EU-medlemsstaterne og Europa-Kommissionen til at opretholde en høj standard for overvågning af og kontrol med de europæiske multinationale selskaber, navnlig inden for følsomme sektorer, og kræve, at de indfører højere standarder for virksomhedsansvar, udveksle oplysninger indhentet hos modtagerlandenes politikere og iværksætte disciplinære foranstaltninger og kompensationsordninger, hvis der er klare beviser for, at modtagerlandenes økonomi har lidt skade;

12. opfordrer EU-medlemsstaterne til at indgå en aftale om kollektive rammer for markedsføringen af investeringsmuligheder i AVS-landene og desuden opmuntre til, at de bilaterale investeringstraktater, der for øjeblikket er koncentreret på Tyskland, Det Forenede Kongerige, Belgien, Frankrig og Nederlandene, udvides til andre lande;

13. opfordrer endvidere EU-medlemsstaterne til hurtigst muligt at indgå en aftale om kollektive rammer for innovative investeringsfremmende foranstaltninger, der bl.a. med følelige finansielle og andre incitamenter opfordrer EU's virksomheder og institutioner til at overføre teknologi til AVS-landene, og som giver skattefradrag til de virksomheder, der investerer i AVS-landene; understreger dog, at dette ikke kan udgøre en erstatning for udviklingsfinansiering, for ikke at tale om en mere forudsigelig statslig udviklingsbistand;

14. understreger, at der er behov for at analysere, hvordan direkte udenlandske investeringer falder i tråd med lokale investeringer, og for en struktureret drøftelse om, hvordan man kan forbedre forbindelserne mellem multinationale selskaber og lokale firmaer, herunder behovet for at fremme den offentlig-private dialog med henblik på at fjerne de vigtigste investeringshindringer;

15. er foruroliget over de manglende oplysninger om de nationale og regionale følger af at inddrage investeringsbestemmelser i økonomiske partnerskabsaftaler;

16. anmoder Kommissionen om en gang om året at orientere den om andelen af direkte udenlandske investeringer fra EU i forhold til direkte udenlandske investeringer fra andre dele af verden;

Brug af Cotonou-aftalens instrumenter til fremme af direkte udenlandske investeringer

17. opfordrer indtrængende Den Europæiske Investeringsbank til at styrke og forbedre investeringsfacilitetens funktion og gøre instrumentet til en levedygtig ressource for den private sektor i AVS-landene;

18. opfordrer parterne i Cotonou-aftalen til at give investeringsfaciliteten et mandat til investeringsfremme, navnlig ved at gøre faciliteten til et instrument til fremme af joint-ventures som et supplement til dens aktuelle mandat;

19. opfordrer Europa-Kommissionen og parterne i Cotonou-aftalen til inden for rammerne af den 10. EUF at oprette et AVS-investeringsgarantikontor, der modtager tilstrækkelig finansiering, som fastsat i Cotonou-aftalens artikel 77, stk. 4;

20. understreger det presserende behov for at omdefinere de fælles AVS-EU-institutioners — Centret for Virksomhedsudvikling og Det Tekniske Center for Samarbejde på Landbrugsområdet og i Landdistrikterne — rolle og mandat med henblik på at tildele dem målrettede investeringsfremmende mandater med tilsvarende yderligere økonomiske midler;

21. opfordrer Europa-Kommissionen og EU-medlemsstaterne til at øge den finansielle og tekniske bistand til AVS-landenes nationale og regionale kontorer for investeringsfremme, herunder tildele dem et udtrykkeligt mandat til investering i udlandet;

22. understreger behovet for navnlig inden for rammerne af AVS-EU-samarbejdet at afhjælpe de strukturelle underskud, som AVS-landene står over for ved at tiltrække og fastholde de direkte udenlandske investeringer i landene; opfordrer alle parterne i Cotonou-aftalen til at lægge særlig vægt på at mobilisere ressourcer til udvikling af infrastruktur, sociale og økonomiske investeringer og god forvaltning;

23. understreger behovet for at sikre, at den forventede stigning i de direkte udenlandske investeringer i AVS-landene, navnlig investeringer i naturressourcer, får en afbalanceret indvirkning på udviklingen via egnede politikker og institutioner; opfordrer AVS-landene til at opfylde deres udviklingsforpligtelser i denne henseende og det internationale samfund til at støtte denne proces;

24. pålægger sine formænd at sende denne beslutning til AVS-EU-Rådet, Europa-Kommissionen, Verdensbanken, Den Europæiske Investeringsbank og Den Afrikanske Udviklingsbank.

[1] Vedtaget af Den Blandede Parlamentariske Forsamling AVS-EU den 22. november 2007 i Kigali (Rwanda).

[2] EUT L 287 af 28.10.2005, s. 4.

--------------------------------------------------